SKRIFTLIG FORESPØRGSEL E-1330/00

af Marielle De Sarnez (PPE-DE) til Kommissionen

(27. april 2000)

Om: Dumpning af kulbrinter i havet

Efter katastrofen på den bretonske kyst forårsaget af olietankeren Erika, har flere olietankere benyttet sig af havforureningen til hemmeligt at rengøre deres reservoirer i rum sø.

Agter Kommissionen, på baggrund af den fare for miljøet, som disse ulovlige udtømninger udgør, at udarbejde et direktiv, i henhold til hvilket skibene, inden de forlader havnen, skal rengøre deres tanke, hvorefter de får tildelt en attest, uden hvilken skibet ikke ville få tilladelse til at stå til søs?

Svar afgivet på Kommissionens vegne af Loyola de Palacio

(9. juni 2000)

Kommissionen er særdeles bekymret over driftsmæssig forurening, herunder tankrensning i Fællesskabets vande, der udgør en større andel af den samlede olieforurening af havet, end der forårsages af ulykker.

Forskellige internationale foranstaltninger vedrørende bygning og drift af olietankere (hovedsagelig gennem Marpol 73/78-konventionen) har betydeligt reduceret behovet for og fordelene ved udledning af cargorester til søs i de seneste årtier. Anvendelsen af disse internationale regler håndhæves i Fællesskabets havne gennem havnestatskontrol i henhold til Rådets direktiv 95/21/EF af 29. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår

om bord (havnestatskontrol)(1). Kommissionen har desuden for nyligt foreslået særskilte europæiske konstruktionskrav i sin Meddelelse fra Kommissionen til Europa-Parlamentet og Rådet om sikkerhed til søs og olietransport(2).

Megen af den driftsmæssige forurening fra alle skibstyper i Fællesskabets vandområder resulterer fra den manglende mulighed i nogle havne for at aflevere cargorester og skibsgenereret affald til modtageanlæg i land eller fra skibenes modvilje mod at benytte dem. Det foreslåede direktiv om modtagelsesfaciliteter i havne(3) tager fat om dette specielle problem og indfører en række krav til både havne og skibe for at sikre, at der er tilstrækkelige faciliteter til rådighed i alle Fællesskabets havne, og at de benyttes af skibene. Ved at indføre regler om modtagefaciliteter, affaldsforvaltningsplanlægning, finansielle og andre incitamenter til at aflevere affald til lands vil behovet for at udlede til søs blive reduceret betydeligt. Forslaget vil også pålægge skibe en forpligtelse til at informere havnen om mængderne af affald og rester om bord. Dette sammen med kontrol i havnene vil i stort omfang øge tilsynet med overholdelse af internationale regler. Kommissionen har derfor tillid til, at det foreslåede direktiv, der i øjeblikket behandles i Parlamentet og Rådet, vil få væsentlige virkninger med hensyn til at reducere driftsmæssig forurening og især olieforurening fra alle skibstyper.

Kommissionen bekendtgjorde også i sin meddelelse om sikkerhed til søs og olietransport, at den har planer om at undersøge andre fællesskabsinitiativer, der kunne træffes for at reducere tilfældene af driftsmæssig forurening fra alle skibstyper.

(1) EFT L 157 af 7.7.1995.

(2) KOM(2000) 142 endelig udg.

(3) EFT C 271 af 31.8.1998 som ændret, EFT C 148 af 18.5.1999.